Bure kom op man se liggaam afArgieffoto Die bure van ŉ 42-jarige man wat Saterdag vir die laaste keer lewend gesien is, het Maandag op sy liggaam afgekom nadat hulle ŉ onaangename reuk uit sy woonstel in Polokwane opgemerk het. Lt.kol. Moatshe Ngoepe, provinsiale polisiewoordvoerder vir Limpopo, het Dinsdag gesê die man is Saterdag vir die laaste keer deur sy familie gesien toe hy ŉ begrafnis in Mankweng bygewoon het. “Die man se bure het Maandag onraad vermoed toe hulle ŉ vreemde reuk in sy woonstel in Ladanna opgemerk het. Hulle het omstreeks 18:00 toegang tot sy woonstel verkry waarna hulle die man se liggaam op ŉ rusbank aangetref het. Sy liggaam het reeds begin ontbind,” het Ngoepe gesê. Die oorsaak van die man se dood is nie bekend nie en sal deur ŉ nadoodse ondersoek vasgestel word. Die man is intussen as Griffis Mohashoa uitgeken. In die stadium vermoed die polisie geen vuilspel nie en het ŉ geregtelike doodondersoek word gedoen. Die Westenburg-polisie ondersoek die saak.